ŉ 69-jarige man is Vrydagaand op ŉ plaas buite Potchefstroom doodgeskiet.

Lt.kol. Pelonomi Makau, provinsiale polisiewoordvoerder van Noordwes, het aan Maroela Media gesê die voorval het omstreeks 22:30 in die Vyfhoek-omgewing plaasgevind.

“Die man en sy seun het gaan ondersoek instel toe die alarm afgegaan het. Hulle is na buite waar hulle drie verdagtes by die heining gesien het,” het Makau gesê.

ŉ Stoeiery het glo ontstaan en een van die aanvallers het die man met ŉ haelgeweer van ŉ kort afstand in die bors geskiet. Sy seun het die aanvallers teengestaan en het hulle van die haelgeweer en ŉ mes ontwapen. Die verdagtes het ook ŉ selfoon laat val voor hulle te voet van die toneel gevlug het.

Russel Meiring, woordvoerder van ER24, het gesê die man se liggaam is buite die erf aangetref. “Hy is ondersoek en het geen tekens van lewe getoon nie. Ongelukkig kon daar niks vir hom gedoen word nie en hy is op die toneel dood verklaar.”

Niemand is nog in verband met die voorval in hegtenis geneem nie. Die polisie ondersoek ŉ saak van moord.